西窗見榴花分韻得花字
作者：周紫芝
朝代：宋

paragraphs: 青春苦難挽，白日良易斜。
花飛尚滿砌，柳密驚藏鴉。
寒窗忽當日，山崦知誰家。
紅榴笑疏林，始著三兩花。
繁陰護朱閣，芳姿奪明霞。
頗憶少年日，千金醉繁華。
當時石榴裙，六幅圍絳紗。
美人隔秋水，相望天一涯。
想像繫楚腰，依稀似丹葩。
對花誰與論，搔首空歎嗟。